САЙЛОВОЛДИ ТАШВИҚОТИ ЖАРАЁНИДА - Ўзбекистон овози газетаси\nСАЙЛОВОЛДИ ТАШВИҚОТИ ЖАРАЁНИДА\nаъзолар фаоллиги муҳим ўрин тутади\nЎзХДП Самарқанд шаҳар кенгашида мамлакатимиз ижтимоий-сиёсий ҳаётидаги муҳим воқеа – Президент сайловини ўтказишга тайёргарлик жараёни қизғин паллага кирган. Ҳар бир етакчи, партия фаоли ва аъзоси мазкур сиёсий тадбирнинг юрт тараққиёти, халқ фаровонлиги юксалишидаги аҳамияти ҳақида тарғибот-ташвиқот ишларини олиб бормоқда.\nКенгаш раиси Шоира Норқулова шаҳарда сайловга тайёргарлик ишлари ҳақида гапирар экан, Республика шошилинч тиббий ёрдам илмий маркази вилоят филиалидаги бошланғич партия ташкилоти, у ердаги аъзоларнинг фаоллиги хусусида алоҳида тўхталди. Ушбу бошланғич ташкилот фаолияти билан яқинроқ танишиш мақсадида унинг етакчисини суҳбатга тортдик.\n— Бизнинг номзод дастуридан аҳолига бирламчи тиббий ёрдам кўрсатишни янада яхшилаш билан боғлиқ таклифлар ўрин олган, — дейди Саноат Зоҳидова. — Тиббиёт ходими бўлганимиз учун бу масаланинг қанчалик муҳимлигини тушунамиз. Шунинг учун аъзоларимиз билан номзод дастурининг афзал томонини тарғиб қилишга ҳаракат қиляпмиз. Шунингдек, партиямиз аъзоларининг сиёсий-ҳуқуқий билимини ошириш, сайлов маданиятини юксалтириш мақсадида «Сайлов ва ёшлар», «Менинг танловим — мамлакат келажагини белгилайди», «Сайлов кампанияси даврида бошланғич партия ташкилотининг вазифалари» мавзуларида қатор тадбирлар ўтказдик. Улар эркин мулоқот тарзида ташкил этилди ва партия аъзолари фаол иштирок этди. Айни кунларда нафақат аъзоларимиз, балки муассасамизнинг бошқа ходимлари ўртасида ЎзХДП ғояларини тарғиб қилиш, партиямиздан Президентликка номзод Ҳотамжон Кетмонов дастурининг аҳамиятини кенг тушунтириш ишларини олиб бор­япмиз. Тадбирларимиз асосан интерфаол усулларда, яъни фикр алмашиш тарзида ўтказиляпти, ҳамма ўз муносабатини эркин билдиряпти. Дастурий мақсадларимизга қизиқувчилар сафи тобора ортиб бормоқда.\nЕтакчининг айтишича, айни пайтда бошланғич партия ташкилотига 27 нафар аъзо бирлашган. Яқинда янги аъзоларни қабул қилишни ҳам режалаштирганмиз.\nБир сўз билан айтганда, бошланғич партия ташкилотларида сайловолди тадбирлари аъзоларимизнинг ҳамжиҳатлиги асосида ташкил этиляпти. Бу сайловнинг уюшқоқлик билан юқори савияда ўтишида муҳим аҳамият касб этади.